
Arto poezial 


Ho Poezio! Kara Arto! 
Quale omnu babiladas 
Pri la anmo, amo, deo 
Til ke vorti sen radiki 
Flugas aden la cielo, 
Desaparas quale fumo. 

Vorti ne es fumo-formi. 
Arto ne trompesas tale. 
Dicez ito quon tu mustas, 
Dicez simple, noble, klare 
Tala vorti quala savas 
Omnu: do kreesas Arto. 

Astoneso 


Me povas vidar vu. 

Ka vu komprenas? 
Me povas koliar 
de l’omna fotoni 
qui cintilifas 
tra l'universo 
nur ti qui ekspricas 
de tua existo 
(existo quan nulu 
til nun ankore 
sate explikas), 
mixar li itere 
per funcioni 
apene kredebla 
e nule kontebla 
til tua kar formo, 
nove kreita 
en mea mento, 
e nur en la mento, 
me fine agnoskas 
kom mea amiko; 
ta omna agadi 
efektigita 
dum un instanto, 
instanto plu kurta 
kam flagras fulmino. 

Ka vu komprenas? 
Me povas vidar vu. 
Modesta miraklo! 

Libereso 


La suno celas su dop ula nubo 
La luno levas su de dop acero 
Nun esas nula vento, nul venteto 
Pasero twitas, vespo preterflugas 
Un folio de lilac-arbusto falas 
Formiki pasas kom la nura eko 
Dil grav bruiso di la granda mondo 

Averti 


On dicas, ke me mustas evitar 
L’ombroz foresto misterioz, ancien, 

En qua raptema volfi guatas, strigi 
Flug-falas, mem plu danjeroza bestii 
Sennoma, nedicebla, vartas ta 
Qua vagas blinde tra la obskureso. 

On dicas, ke me mustas evitar 
Ta old kastelo qua maligne squatas 
Sur precipiso, ruinita, nigra, 

En qua nun nur habitas la fantomi 
Di ocidanti, guli qui hungregas 
E kaptas irga folo temerara. 

Evitez, anke dicas on, l’altaji 
Di monti, ube vento-sturmo, nivo 
Arachos vua frostigita anmo. 

Evitez anke ya la profundaji 

Tra qua grandega monstri natas, glitas, 

E kolde tranas on adsub la ondi. 

Ma sempre tentas men sekreta loki, 
Obskur anguli, kozi nedomtita, 
Imaginebla ma neatingebla. 

E do me turnas me vers la foresto, 
Kastelo, vers altaji, profundaji, 
Adube mea dezirego guidas. 

Reliquii 


Ube 1’ kavalo? Ube 1’ kavalkanto? 

Ube la brido per qua on direktis? 
Ube la voyo? Ube la marchanto? 
Ube la pedi per qui li delektis? 
Polvo restas, e ne memoras. 

Ube la segli? Ube la maristi? 

Ube la navi quin uli menuzis? 
Ube la digo? Ube 1’ masonisti? 

Ube 1’ torenti quin uli inkluzis? 
Aquo fluas, e ne memoras. 

Ube la vorti? Ube la skribanti? 

Ube 1’ savaji quin la frazi portis? 
Ube 1’ kansono? Ube la kantanti? 
Ube 1’ muziko qua bele exhortis? 
Vento suflas, e ne memoras. 

Fosilo 


Me esas divenita un de ta grand bestii, 
ne-expektite mortinta, quik enterigita 
sub fatal inundo di river-argilo. 

Me vartas l’intensa preso di epoki, 
vartas la chanjo de respiro a petro, 
de sento a petro, de karno a lo eterna, 
vartas deskovro-joyo sur vizajo. 

Me vartas l’intensa preso di epoki... 

A la lektanto 


Mea sango es nula festino 
Nur apetitigivo 

Me savas, ke vu deziras ulo solida 
Ulo mastikebla 

Me indutos ta karno sur ica pagino 
Kordio pulpigita sur papero-paplo 
Makulo glutinatra ek muskulo-tisuo 
Kartilago, rozea muko-membrano 
Pro qui la pagino ne jacas plate 

Flarez 

Manjez 

Por ito me laboras 

Parolar 


Parolez a me. Ne per la okuli. 

Okuli sempre mentias pro esperi, 
esperi mea. Parolez a me anme, 
per vorti, qui kavalkas sur respiro. 

Respiro esas ya la vera anmo. 

La ancieni savis lo, nomizis 
la anmo por respiro. Esez anmo, 
ta anmo qua respiras sua amo. 

Nam inter du la vorti es konspiro 
en spiro di aspiro ed expiro, 
ed omna vorti celas signifiko 
quan du asignas, e nur du komprenas 

ek pulso di intenco ed ek tiro 
di interpreto. To es konversado: 
spirala instrumento, ma la nura 
por renversar desfido. Do, parolez. 

Ed en ed sur ed inter l’omna vorti 
ni flugos ed konocos ed eniros 
la una aden l’altra. Ni respiros 
per una respirado nia anmi. 

La Regardato 


Regardez aden mea verd okuli. 

Pri me tu savas nun plu kam me ipsa. 
L’iluziono di grand profundajo— 
Dupigo di ta lumo. Tante mult anmo 
Montrata ibe, ube esas nulo. 

La vakueso dil abismo sempre 
Atraktas ti qui mankas equilibro. 

Do kredez to quon tu nun en me vidas. 
Regardez aden mea verd okuli, 

Nam sen tu, mustas me serchar ul altru. 

La Submisanto 


Ho, venez, prenez me, konsumez me. 

Me esas friandajo a tua boko, 

Dolceso e saleso en un loko 
Por tentar tua lango. E dum ke 
Tu mordas aden mea karno e 
Drinketas mea sango—ita poko 
Restanta—ho, ne facez irga moko. 

Me pregas, no, ne mokez me. Nam se 

Tu havas omna povo, ita povo 
Glutar sensucie ca mizera ento, 

Quankam tu kredas tote lo kontrea, 
Komprenez: Me incitas singla movo, 

Yes, mem desprizo, kom la instrumento 
Por prenar tu e facar tu la mea, mea. 

Laudo 


Ha, tua krueleso delikata 

Incitas mea mento ad egardo. 

Me bone savas ke ne per hazardo 
On facas tala lezo inspirata. 

Sekar avida karno astonata, 

E sen varsar per tua poniardo 
Mem sango-guto, o pikar per dardo 
La pronta kordio—stroko akurata! 

Nur multa praktikado desfacila 

Dum multa yari, e dum mult amori, 
Ya facis tal maestro di horori. 

E mea anmo fremisant, docila, 

Trovinte T fonto di ta bel angori, 
Nun vartas tua manui tre habila. 

Sonjo perdita 


Jemado en noktala obskureso. 

Me vekas, turnas me quik pro teroro, 

Ma tu ankore dormas. Ka pavoro 
Afliktas ta repozo? Ta paleso, 

Grimaso montras ula perturbeso. 

Quala inkubo, falio, o rankoro, 

Quala restajo mala di memoro, 

Olima dezirego o tristeso 
Nun jenas tu, quon me nultempe savis? 
Quon me nultempe savis ... Pluse quo? 
Quon plusa me ne savas pri tu? Fola 
Ideo, ma ... Ka me nultempe havis, 
Nultempe tote havos tu? E do ... 


Nun esos nulo ma la nokto sola. 

Senryu 


Bataliagro 
Kadavro-saki zipit 
Grand rekolturo 

Celit en fango 
Yunulo lakrimifas 
Uniformizit 

Domo kaduka 
Osti di hani, hundo 
Kuglo-truizit 

Regnanto sever 
Matri lakrimifanta 
Regnanto joyoz 

La Richulo kantas 


On dicas, ke la richi facas legi, 

Ma la povri facas revoluciono. 

Yes ya me es richulo, quale ne? Regardez me: 

Mea spozo, mea domi, omno montras lo, ka ne? 
Me posedas bela vesti ed eleganta amoranti 
E korporacioni kun multa kolokanti, 

Me havas ya servisti mea kulon por vishar 
E l’armeo di la stato por populon represar. 

Me havas diamanti e me havas multa oro 
E me pozas senatani en la posho sen laboro. 

Me havas multa foli sur la televiziono 
Por dupigar spektanti e trompar la raciono. 

Ed irgekande ulu probas mea granda povo, 

Me havas policisti por batar lu sur la brovo. 

Balde, ciencisti dicas, nia mondon ni renversos, 

E klimato-chanjo venas e varmeso nin detersos, 
La oleo desaparos e do balde ni hungregos 
E nulo restos por ni e ke mem ni richi pregos. 

Ma me havas la pekunio por komprar ta ciencisti, 
Do cienco ipsa marchas segun mea kontisti. 

Ho no, vi ne timigas ni. Ni savas vi tro bone. 

Ma vi omna savas nulo, agas ne-proporcione. 

E se hodie vi iracas, do morge vi repozos 
Indolente e stupide. Ni facile vin explozos. 

Vi jame nin renversos nam vi omna nur esperas 
Ke vi uldie, ulmaniere divenos richi... 

... do ni gaye avaniras ... 

On dicas, ke la richi facas legi, 

Ma la povri facas revoluciono. 

...la povri facas revoluciono... 

...povri facas revoluciono... 

Vovo 


Do esas nia stato renversita, 

E la populi bestii divenita. 
Ankore ni staceskos e laboros, 
Ankore agos, dicos, mem ardoros 
Docar til ula dio, ul epoko, 

Til ero kande ca jemanta loko 
Forjetos sua nuna dementeso 
E perdos ca sangoza maladeso. 

Klariono-bramo 


Nuntempe omno es politikal: 

Mem bel poezio nun es barikado, 

La metro-formi esas opresado, 
Senbaza impozaji maskulal. 
Nuntempe nur la plendo personal 
Es permisata: susurit sufrado, 

Sekret doloro, nediskret kaskado 
De mikra lezi, irge qua es mal. 

Ma me postulas versi galopanta, 
Kavalo-vorti forta, muskuloza, 

E trono-rimi apta por rejuli. 
Forjetez febla, mikra vort-nebuli. 
Nun facez korn-muziko sonegoza 
Por fasonar poezio triumfanta! 

Donez rakonti a me 


Donez rakonti a me, 

To quo eventas pazope. 
Orno ne es bezonata. 

La retoriko renuncez. 

Nur per intrigo, eventi 
On realigas la mondo. 

Per la rakonti on facas 
Dio por lumizar menti, 
Montras to ne ja sonjita. 
Per la rakonti on facas 
Nokto por krear la sonji, 
Montras nov voyi sequebla. 

Sempre naraco es fonto 
Qua parolar necesigas; 

Ito quo igas ni homi. 

Dicez do to quo eventas 
Rekte, sen tordi, dupaji. 
Donez rakonti a me. 

Ritmo 


La respiro esas ritmo, 
la inhalo, la exhalo, 
respirado esas ritmo 
e la pulso di la sango 
e batado di la kordio 
e la pazi di la pedi 
ocilado di la brakii 
singla bato, singla pulso 
singla pazo, ocilado 
esas omno, esas ritmo 
vivo ipsa esas ritmo 

Malgre teoriisti 


Ne dicez a me, ke vorti signifikas nulo, 

Ke li es nur barili inter kordii abatata, 
Viktimi, karcerani dil kustumi olda, 
Mortinta, sika sheli qui ne plus florifas. 

Autori chagrenoza ulfoye cedas su 
A lia propra mizeroz impotenteso; 

Li blamas vorti vice lia propra sterileso, 
Mortigas omn espero prefere kam su ipsa. 

Ma ni ne timez lia preskripti fieracha. 
Alizez nove vorti maxim konocata 
Por ke li esez a ni quik rikonocebla. 

Aranjez li, sendez li al mondo hungreganta. 

Ido-Marcho 


Avancez, amiki! Avancez, Idisti! 

La mondo nun vartas la linguo ideal! 

Ne plus enemiki, ma kunlaboristi, 

Ni facos nova mondo, la mondo Idal! 

Per vorti belsona e frazi robusta 
Ni marchez avane kun perfekta fido. 
Ni portas ta linguo e bela e yusta 
A tota homaro, la splendida Ido! 

Avancez, amiki! Avancez, Idisti! 

La mondo nun vartas la linguo ideal! 

Ne plus enemiki, ma kunlaboristi, 

Ni facos nova mondo, la mondo Idal! 

Marchez, kunfrati! 

Kun lango e labio, papero ed inko, 
Kom pacema soldati, 

Ni marchos, marchos al vinko! 

Ido advokas a triumfo! 

Ido guidos a la vinko! 

Ad mondo Idal! A1 mondo Idal! 

Avancez, amiki! Avancez, Idisti! 

La mondo nun vartas la linguo ideal! 

Ne plus enemiki, ma kunlaboristi, 

Ni facos nova mondo, la mondo Idal! 

Tradukuri 

Himno Homerala XIV 


A1 Matro dil Dei 

Pri Matro di l’omna dei e l’omna homaro a me 
Kantez, Muzo klar-voca, di Zeus potenta filiino, 
A qua klakili, timbali, tamburi, e sono di shalmi 
Plezas, e brami di volfi e di la feroca leoni, 

Anke monteti arboza, torenti qui laute resonas. 
A vu ed omna deini, saluto per ca mea kanto. 

Himno Homeral XXX 


A Gaia Matro di Omno 

Gaian la matro di omno me kantas, ferme fundita, 
Unesme naskinta, el nutras sur tero omni qui esas, 
Omni iranta sur bela tero ed en mar-voyeti, 

Ed omni fluganta, omni nutresas ek elua provizo. 

Vu benedikas ni per la filii e per la rekolti, 

Rejino, a vu apartenas donar, forprenar vivmoyeni 
Che homi mortiva. Felica es ta quan vu, Gaia, delektas 
Honorizar! Lu havas havaji en granda abundo: 

La lando fertil esas tre frumentoza, ad anke la agri 
Plena de bovi, la domo es plena de omna bonaji. 

Tal ordinema homuli en l’urbi di bela homini 
Regnas, e granda richeso e granda abundo lin sequas, 
Lia filiuli exultas per fresha delekto joyoza, 

Lia filiini en kori portanta burjoni tre gaye 
Dansas e friskas super la mola flori dil agri, 
Honorizata dal santa deino, spirito donema. 

Saluto, ho Matro di dei, spozino di cielo steloza; 
Donacez pro mea kansono la vivo plezant a la kordio! 
Deino, nun me rimemoros vu, anke ul altra kansono. 

De la poemaro de Mexikia anciena 


Kad irgo duras en ica mondo? 

Ne sempre en ica mondo: nur kurtatempe. 
Quankam ek jado, ol ruptesas; 

Quankam ek oro, ol ruptesas; 

Mem plumo di la quetzal laceresas. 

Ne sempre en ica mondo: nur kurtatempe. 


Kad ni dicas lo vera, Vivo-Donanto? 
Ni nur sonjas, nur vekas del sonjo. 
Omno esas nur sonjo. 

Nulu hike dicas lo vera.... 


Kad ni hike vere parolas, Vivo-Donanto? 

Mem se smeraldin, mem se subtila unguentin 
ni donus al Vivo-Donanto, 

se vu advokesus per koliari, per la forteso dil aglo, dil pantero, 
on ne povus dicar, ke irgu dicas lo vera en la mondo. 



La tota mondo es tombo e nulo eskapas, 

Nulo es sat perfekta ke ol ne decensas al tombo. 

Fluvii, riveri, fonti ed aqui fluas 
ma nultempe retrovenas a lia fonti joyoza; 
timante li hastas al vasta domeni dil pluvo-deo. 

Plularjigante lia rivi, li facas la trista urno di lia enterigo. 

Plenigita esas la profundaji dil mondo per polvo pestal 
olime karno ed osto, 

olime vivanta korpi di homi qui sidis sur troni, judiciis, 
prezidis en konsilantaro, 

komandis armei, vinkis provinci, posedis trezori, ruinis templi, 
exultis pro fiereso, pro majesto, richaji, laudo, povo. 
Desaparinta esas ta glorii, quale desaparas la fumo 
terorinda qua ruktas ek la fairi infernal di Popokatepetl. 

Nulo lin rimemoras ecepte la pagino skribita. 


Ne esas vera, ne vera ke ni venas aden ica mondo por vivar. 
Ni venas nur por dormar, nur por sonjar. 

Nia korpi esas flori. 

Quale la herbo verdeskas printempe, 

Tale nia kordii apertesos e burjonifos 
e pose velkos. 


Nur kurtatempe ni esas en ica mondo. 
Per paco e plezuro ni pasez nia vivi; 
Venez, ni juez.... 

Ho, se on povus vivar perpetue; 

Se on povus ne mortar! 

Averto 


Antun Branko Simic 

Homo atencez 
ne esar mikra 
sub la steli! 

Lasez 

brilar tote tra vu 
la milda lumo dil steli! 

Por ke vu regretez 
nulo jetante lasta regardo 
adsupre vers la steli! 

Ye la fino 
varsez vua polvo 
totavoye a la steli! 

La Herbi 


Carl Sandburg 

Alte amasigez la kadavri che Austerlitz e Waterloo. 
Enspadagez li, e lasez me laborar— 

Me esas la herbi; me kovras omno. 

Ed alte amasigez li che Gettysburg 
Ed alte amasigez li che Ypres e Verdun. 

Enspadagez li e lasez me laborar. 

Du yari, dek yari, e pasajanti demandas del konduktoro: 
Qua loko ico esas? 

Ube ni nun esas? 

Me esas la herbi. 

Lasez me laborar. 

Ocido-balado pri Maki Kultelo 

de LA TRI-CENTIM OPERO 
da Bertolt Brecht 
Muziko da Kurt Weill 

Ceno: Merkato en Soho 

La mendikanti mendikas, furtisti furtas, prostitucatini prostitucas. 
Balad-kantisto kantas balado. 

E la sharko havas denti 
Quin lu portas en la bok. 

E Makheath havas kultelo 
En ne-evidenta lok. 

Ha, la ondi fluas rede 
Kande mordas sharko-dent. 

Maki portas blank naztuko: 

Peko es ne-evident. 

En verd aquo dil rivero 
Falas subite idiot! 

Nek la pesto, nek kolero: 

Nur di Maki trac di bot. 

Dum ul bela blua sundio 
Es kadavro sur la plaj. 

Ulu glitas al angulo, 

Nulu vidas ta vizaj. 

E Shmul Meier desaparis, 

Multe altra viri ank, 

E Makheath havas pekunio 
Quan aquiris lu sen dank. 

Desinistre addextre Peachum kun sua spozino e filiino transiras la 
ceneyo. 


Jenny Towler on deskovris 
Kun kultelo en la mam. 

Sur la kayo vagas Maki 
Qua konocis ne la dam. 

Ube esas Alfons Glite? 

Kad lu marchas sub la sun? 

Ma se multi lun konocas, 

De li Mak ne esas un. 

E la grand Soho-incendio— 

Sep infanti ed oldul— 

En la turbo stacas Maki, qua 
Savas absolute nul. 

La minora bel vidvino— 

Omni tre konocas lu— 

Vekis ya violacita. 

Mak, ton quante kustis vu? 

La prostitucatini ridas. Un de li adavane iras rapide. 

JENNY. Yen esis Maki Kultelo! 

Youkali 

Tango Habanera 
( 1935 ) 

Vorti da Roger Fernay 
Muziko da Kurt Weill 

A1 fino di la mondo 
Batelo super sondo 
Vagante sur la ondo 
Uldie portos ni. 

Ni ad insulo glitas, 

Ma feo qua habitas 
Jentile nin invitas 
‘Enirez fantazii’.... 

Youkali permisas onu dezirar. 

Youkali plezurin lasas inspirar. 

Youkali es ube on egaras omna sucii, 

Es lumo en nokto, stelo en sturmo guidanta ni, 
Yen Youkali. 

Youkab esas l’egardo por la vovi kambiit. 
Youkab esas la lando di amori jurit, 

L’espero qua lojas en omna kordii vivant, 

La salvo quan ni singladie vartas esperant. 
Youkab permisas onu dezirar. 

Youkali plezurin lasas inspirar. 

Ma revo es nur fantazii. 

Ne esas irga Youkali. 

Ma revo es nur fantazii. 

Ne esas irga Youkali. 

E vivo omnin tiras. 

Tedante omni iras. 

Ma anmo ya aspiras, 

E serchas fantazii. 

De tero fatigita 
Ni trovos la celita 
Sonji enterigita 
En ula Youkali. 

Youkali permisas onu dezirar. 

Youkali plezurin lasas inspirar. 

Youkali es ube on egaras omna sucii, 

Es lumo en nokto, stelo en sturmo guidanta ni, 
Yen Youkali. 

Youkali esas l’egardo por la vovi kambiit. 
Youkab esas la lando di amori jurit, 

L’espero qua lojas en omna kordii vivant, 

La salvo quan ni singladie vartas esperant. 
Youkab permisas onu dezirar. 

Youkab plezurin lasas inspirar. 

Ma revo es nur fantazii. 

Ne esas irga Youkab. 

Ma revo es nur fantazii. 

Ne esas irga Youkab. 

